**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.02.2025, ora 08:00 – 08.02.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.02.2025, ora 07:00**

**RÂURI**

**Debitele au fost relativ staționare**, exceptând râurile din bazinele hidrografice: Vișeu, Iza și Someșul Mare, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Suceava, Moldova, Bistrița, pe cursurile superioare ale Trotuşului şi Putnei, cursul mijlociu al Siretului și mai mici (sub 30% din normalele lunare) pe râurile din bazinele hidrografice: Crasna, Barcău, Crișul Negru, Crișul Alb, Bega Veche, Bega, Timiș, Bârzava, Moravița, Caraș, Nera, Cerna, Vedea, Bârlad, Jijia, pe unii afluenți din bazinul mijlociu și inferior al Mureșului, pe afluenții din bazinul inferior al Jiului, pe unii afluenți din bazinul Oltului și pe unii afluenți din bazinul superior al Argeşului.

Formațiunile de gheață (gheață la mal, năboi, pod de gheață), existente în bazinele Vișeului, Izei, Someșului, Mureșului, Buzăului și Bistriței, bazinul superior și mijlociu al Oltului, bazinele superioare ale Begăi, Argeșului, Ialomiței, Trotușului, pe unii afluenți ai Moldovei și Bârladului, s-au menținut fără modificări importante.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi relativ staționare.**

Formațiunile de gheață (gheață la mal, năboi, pod de gheață) existente vor fi, în general, în uşoară extindere şi intensificare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 07 – 08.02.2025 a fost în scădere, având valoarea de 4300 m3/s**, sub media multianuală a lunii februarie (5300 m3/s).

În aval de Porţile de Fier, debitele au fost în scădere pe sectorul Gruia – Corabia şi în creștere pe pe sectorul Tr. Măgurele – Tulcea.

**Debitul la intrarea în țară (secțiunea Baziaș) va fi în scădere (4100 m3/s).**

În aval de Porţile de Fier, debitele vor fi în scădere pe sectorul Gruia – Zimnicea și în creștere pe sectorul Giurgiu -Tulcea.

**2.** **Situaţia meteorologică în intervalul 07.02.2025, ora 08:00 –08.02.2025, ora 06:00**

**ÎN ŢARĂ**

Valorile termice diurne nu au avut variații semnificative și s-au menținut apropiate de cele specifice perioadei în cea mai mare parte a țării, doar în Dobrogea au caracterizat o vreme rece. Cerul a fost variabil, cu unele înnorări în Banat, Crișana și Maramureș, iar în Moldova, Dobrogea și pe parcursul nopții în Muntenia a fost nebulozitate joasă. Izolat a nins slab în nordul Moldovei și în Dobrogea, în zona deltei. Vântul a suflat slab şi moderat, cu intensificări de până la 55...65 km/h în sudul Banatului, în Dobrogea, dar și pe crestele montane, unde a spulberat zăpada. Este strat de zăpadă la munte, care la ora 20 măsura, în platformele stațiilor meteorologice, până la 83 cm în Munții Bucegi, dar pe arii restrânse și în Moldova (până la 6 cm) și Transilvania (până la 4 cm). Temperaturile maxime s-au încadrat între -2 grade la Joseni, Rădăuți, Suceava și Mahmudia și 9 grade la Holod, iar la ora 06 se înregistrau -14 grade la Joseni și Toplița și 0 grade la Șiria și Moldova Nouă.

**LA BUCUREŞTI**

Valorile termice s-au menținut apropiate de cele specifice perioadei, astfel că temperatura maximă a fost de 4 grade. Cerul a fost variabil, iar vântul a suflat slab și moderat. La ora 06 se înregistrau -5 grade la Afumați și Băneasa și -3 grade la Filaret.

**3. Prognoza meteorologică în intervalul 08.02.2025, ora 08:00 –09.02.2025, ora 08:00**

**ÎN ŢARĂ**

Valorile termice diurne vor caracteriza o vreme rece în regiunile extracarpatice și normală în rest, dar cele nocturne vor fi negative, iar în depresiuni vor coborî sub pragul gerului. Cerul va fi variabil, cu nebulozitate persistentă în sudul și estul țării unde, pe arii restrânse, va ninge slab. Vântul va sufla slab și moderat, cu intensificări cu viteze în general de 50...65 km/h în sudul Banatului, iar pe parcursul zilei local și în Dobrogea. Temperaturile maxime se vor încadra în general între -3 și 8 grade, iar cele minime între -11 și -1 grad, cu valori mai mici în depresiunile Carpaților Orientali, spre -16 grade. Noaptea și dimineața, cu totul izolat se va forma ceață asociată și cu depunere de chiciură.

**LA BUCUREŞTI**

Vremea va fi rece. Cerul va fi mai mult noros, iar vântul va sufla slab și moderat. Temperatura maximă va fi de 0...2 grade, iar cea minimă de -7...-4 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 06.02.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la staţiile automate de monitorizare a calităţii aerului cu următoarele indicative:** **MM-1, MM-2 (mun. Baia Mare), SM-1 (mun. Satu Mare), BH-1 (mun. Oradea) și CJ-5 (mun. Dej)*.*** Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Inspectoratul General pentru Situații de Urgență*** informează despre producerea, în data de 07.02.2025, în jurul orei 12:15, unui incendiu la un service auto din municipiul Iași, județul Iași. Incendiul s-a manifestat cu degajări mari de fum, pe o suprafață de 150 mp. I.S.U. Iași a intervenit pentru stingerea incendiului. A fost avertizată populația din zonă prin sistemul de mesaje Ro-Alert.

1. **În domeniul solului şi vegetaţiei**

***Garda Forestieră Timișoara*** informează despre producerea, în data de 06.02.2025, ora 17:00, unui incendiu de litieră pe raza Ocolului Silvic Moldova Nouă, în zona localităţii Gârnic, judeţul Caraș-Severin. A fost afectată o suprafață de 1,5 ha în fond forestier proprietate publică a statului. Incendiul a fost stins în aceeaşi zi, la ora 20:00, de către personalul silvic și cetățeni. Nu se cunoaște cauza izbucnirii incendiului.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 06.02.2025-07.02.2025 și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**